Tootespetsifikaadi olulise muudatuse heakskiitmise taotluse avaldamine vastavalt Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punktile a

(2020/C 244/02)

Käesoleva dokumendi avaldamine annab õiguse esitada muutmistaotluse kohta vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KAITSTUD PÄRITOLUNIMETUSE / KAITSTUD GEOGRAAFILISE TÄHISE TOOTESPETSIFIKAADI OLULISTE MUUDATUSTE HEAKSKIITMISE TAOTLUS

Muudatuse heakskiitmise taotlus kooskõlas määruse (EL) nr 1151/2012 artikli 53 lõike 2 esimese lõiguga

„PAPRIKA ŽITAVA“ / „ŽITAVSKÁ PAPRIKA“

ELi nr: PDO-SK-1024-AM01 – 17.8.2018

KPN (X) KGT ( )

1. Taotlejate rühm ja õigustatud huvi

Taotlejate rühm

Õigustatud huvi

Muudatust taotleb sama rühm, kes esitas tootenimetuse „Paprika Žitava“ / „Žitavská paprika“ registreerimise taotluse.

Rühma nimi: „CAPSICUM“ – paprikakasvatajate, -tootjate ja -töötlejate ühendus Rühma liik Füüsiline või juriidiline isik (esitada lisas selgituse all) Osalejad Tootja(d) Aadress „CAPSICUM“ – paprikakasvatajate, -tootjate ja -töötlejate ühendus 951 31 Močenok No 655 Riik Slovakkia Telefon +421 917666306 E-post kolesar@maspoma.sk

2. Liikmesriik või kolmas riik

Slovakkia

3. Tootespetsifikaadi osa, mida muutmine hõlmab

☒ Toote nimetus

☒ Toote kirjeldus

☐ Geograafiline piirkond

☐ Päritolutõend

☒ Tootmismeetod

☒ Seos piirkonnaga

☐ Märgistus

☐ Muu (täpsustada)

4. Muudatus(t)e liik

☒ Registreeritud KPNi või KGT tootespetsifikaadi muudatused, mis on määruse (EL) nr 1151/2012 artikli 53 lõike 2 kolmanda lõigu kohaselt olulised

☐ Sellise registreeritud KPNi või KGT tootespetsifikaadi muudatused, mille koonddokumenti (või sellega võrdväärset) ei ole avaldatud ja mida ei käsitata määruse (EL) nr 1151/2012 artikli 53 lõike 2 kolmanda lõigu kohaselt väikeste muudatustena

5. Muudatused

Toote nimetus

Muudatus

(tootespetsifikaadi ja koonddokumendi muutmine)

„PAPRIKA ŽITAVA“ / „ŽITAVSKÁ PAPRIKA“

Põhjused

Nime keelelist päritolu käsitlev tekst on toote nimetusest välja jäetud, kuna esimene punkt peaks sisaldama ainult geograafilise tähise nimetust.

Toote kirjeldus

Muudatus

(tootespetsifikaadi ja koonddokumendi muutmine)

Füüsikalised ja keemilised omadused

Algtekst:

„Välimus: väheste mikroosakestega ühtlik pulber, mis on jahvatatud nii peeneks, et mahub läbi 0,5 mm suuruse sõelasilma. Värvus: heleoranžikaspunane (pigment vähemalt 3,6 g/kg–1 või 120 ASTA ühikut paprika kuivaines) Rasvasisaldus: 9–11 % Tuhasus: kuni 7,00 % Soolhappes lahustumatu tuha sisaldus kuivaines: kuni 0,70 %“

Uus sõnastus:

„Välimus: homogeenne pulber, mis on jahvatatud piisavalt peeneks, et 95 % läbiks sõela, mille võrgusilma läbimõõt on 0,5 mm. Värvus: heleoranžikaspunane (värvaineid vähemalt 2,88 g/kg–1 või 96 ASTA ühikut paprika kuivaines) Rasvasisaldus: 8–12 % Tuhasus: kuni 8,00 % Soolhappes lahustumatu tuha sisaldus kuivaines: kuni 1 %“

Põhjused

Toote kirjelduse füüsikalisi/keemilisi omadusi käsitlevas punktis korrigeerime järgmiste parameetrite piirnorme:

välimus, värvus, rasvasisaldus, tuhasus ja soolhappes lahustumatu tuha sisaldus.

Välimuse parameetri puhul soovitame kustutada „väheste mikroosakestega“ ja vähendada minimaalset osakaalu, mis läbib 0,5 mm võrgusilma läbimõõduga sõela.

Selle eesmärk on kaotada paprika seemnete eri koguste mõju jahvatamise peenusele. Samuti ei pea lõpptoote jahvatamise, sõelumise ja homogeniseerimise täpne tehnoloogiline protsess teatavatel tingimustel laborikatsetes tagama, et see läbib täielikult sõela, mille võrgusilma suurus on 0,5 mm (eeldades, et andmete ebakindlust sõelumistestides on samuti arvesse võetud).

Uus välimuse parameeter:

„Välimus: homogeenne pulber, mis on jahvatatud piisavalt peeneks, et 95 % läbiks sõela, mille võrgusilma läbimõõt on 0,5 mm.“

Värvuse parameetri puhul soovitame täpsustada negatiivset lubatud kõrvalekallet 20 % algse väärtuse 3,6 g/kg–1 või 120 ASTA ühiku suhtes.

Selle põhjus on taimevärvi kapsantiini loomulik vähenemine, mis toimub paprika ladustamise ajal. Selle lubatud kõrvalekalde kehtestamise abil soovime kaotada kasvuaastal ilmnevate ebasoodsate ilmastikutingimuste negatiivse mõju paprika loodusliku värvaine esialgsele kogusele. Muudame ka värvuse parameetrit seoses kasvatatavate paprikasortide muutmisega, mille me esitame punktis 3.3.

Uus värvuse parameeter:

„Värvus: heleoranžikaspunane (värvaineid vähemalt 2,88 g/kg–1 või 96 ASTA ühikut paprika kuivaines)“

Rasvasisalduse parameetri puhul soovitame laiendada rasvasisalduse vahemikku 9–11 %-lt 8–12 %-le

seoses kasvatatavate paprikasortide muutmisega, mille me esitame punktis 3.3.

Uus rasvasisalduse parameeter:

„Rasvasisaldus: 8–12 %“

Tuhasuse parameetri puhul teeme ettepaneku suurendada maksimaalset kogust 7 %-lt 8 %-le

seoses kasvatatavate paprikasortide muutmisega, mille me esitame punktis 3.3.

Uus tuhasuse parameeter:

„Tuhasus: kuni 8 %“

Soolhappes lahustumatu tuha parameetri puhul teeme ettepaneku suurendada maksimaalset kogust 0,70 %-lt 1 %-le

seoses kasvatatavate paprikasortide muutmisega, mille me esitame punktis 3.3.

Soolhappes lahustumatu tuha sisalduse uus parameeter:

„Soolhappes lahustumatu tuha sisaldus kuivaines: kuni 1 %“

Tootmismeetod

Muudatus

(tootespetsifikaadi ja koonddokumendi muutmine)

3.3. Tooraine (üksnes töödeldud toodete puhul)

Toorainete punktis soovitame eemaldada kasvatatavad paprikasordid, st kustutada esimene lõik ja teise lõigu esimene lause:

„Toodet „Paprika Žitava“ / „Žitavská paprika“ võib toota segust, mis on saadud üksnes järgmistest paprikasortidest: 'Dvorská', 'Kolora', 'Kora Zel', 'Žitavská', 'Karkulka', 'Hodonínska sladká vzpriamená', 'Irokez', 'Rubin', 'Czárdás', 'Kármin' ja 'Szegedi 80'. Toote „Paprika Žitava“ / „Žitavská paprika“ tootmisel kasutatavad kõik sordid on pärit määratletud geograafilisest piirkonnast. Toote valmistamiseks kasutatav segu võib sisaldada kas kõiki nimetatud sorte või mõnda nendest. Paprikakasvatajad deklareerivad müügilepingutes, et nad kasvatavad üksnes kõnealuseid sorte, mida saab kontrollida seemnete ostulepingu alusel.“

ja lisame järgmise:

„Toote „Paprika Žitava“ / „Žitavská paprika“ tootmiseks kasutatavad vürtspaprikad peavad olema kasvatatud, korjatud ja töödeldud punktis 4 osutatud geograafilises piirkonnas, nii et toote päritolu oleks tagatud ning tootmine kontrollitud. Paprikakasvatajatel on lubatud valida eelistatud sordid Doonau madalikul kasvatatavate registreeritud sortide hulgast.“

Põhjused

Tagamaks, et paprikakasvatajatel on lubatud valida eelistatud sordid Doonau madalikul kasvatatavate registreeritud sortide hulgast.

Toote „Paprika Žitava“ / „Žitavská paprika“ tootmiseks kasutatakse nende määratletud geograafilises piirkonnas kasvatatavate sortide segu, mis säilitab toote kirjelduses esitatud toote omadused.

Eelmine sõnastus oli järgmine:

„Toodet „Paprika Žitava“ / „Žitavská paprika“ võib toota segust, mis on saadud üksnes järgmistest paprikasortidest: 'Dvorská', 'Kolora', 'Kora Zel', 'Žitavská', 'Karkulka', 'Hodonínska sladká vzpriamená', 'Irokez', 'Rubin', 'Czárdás', 'Kármin' ja 'Szegedi 80'. Toote „Paprika Žitava“ / „Žitavská paprika“ tootmisel kasutatavad kõik sordid on pärit määratletud geograafilisest piirkonnast. Toote valmistamiseks kasutatav segu võib sisaldada kas kõiki nimetatud sorte või mõnda nendest. Paprikakasvatajad deklareerivad müügilepingutes, et nad kasvatavad üksnes kõnealuseid sorte, mida saab kontrollida seemnete ostulepingu alusel.“ Käsitsi koristatava paprika kvaliteeti kontrollitakse visuaalselt. Sellega tagatakse, et vilja nõutav kvaliteet ei ole vähenenud. Korjatakse üksnes suure pigmendisisaldusega täiesti küpseid vilju. Koristusaeg algab septembris ja kestab kuni oktoobri lõpuni. Väga oluline on korjamise ajal igasuguste mehaaniliste vigastuste vältimine. Paprikakasvatajad jälgivad toormaterjali kvaliteeti korrapäraselt ja registreerivad vastavad andmed enne tootmisprotsessi, selle ajal ja järel.“

Uus tekst:

„Toote „Paprika Žitava“ / „Žitavská paprika“ tootmiseks kasutatavad vürtspaprikad peavad olema kasvatatud, korjatud ja töödeldud punktis 4 osutatud geograafilises piirkonnas, nii et toote päritolu oleks tagatud ning tootmine kontrollitud. Paprikakasvatajatel on lubatud valida eelistatud sordid Doonau madalikul kasvatatavate registreeritud sortide hulgast. Käsitsi koristatava paprika kvaliteeti kontrollitakse visuaalselt. Sellega tagatakse, et vilja nõutav kvaliteet ei ole vähenenud. Korjatakse üksnes suure pigmendisisaldusega täiesti küpseid vilju. Koristusaeg algab septembris ja kestab kuni oktoobri lõpuni. Väga oluline on korjamise ajal igasuguste mehaaniliste vigastuste vältimine. Paprikakasvatajad jälgivad tooraine kvaliteeti korrapäraselt ja registreerivad vastavad andmed enne tootmisprotsessi, selle ajal ja järel.“

Seos piirkonnaga

Muudatus

(tootespetsifikaadi ja koonddokumendi muutmine)

5.2. Toote eripära

Algtekst:

„Selektsiooni ja aretuse teel saadud paprikasortidele on iseloomulik suhteliselt vähene rasvasisaldus ja suhteliselt suur suhkrusisaldus, mis annab tootele „Paprika Žitava“ / „Žitavská paprika“ tugeva maitse ja oranžikaspunase värvuse. Paprikakaunu tuleb nn värvimiskivi kasutades traditsioonilisel meetodil jahvatada ning nõuetekohaselt transportida ja ladustada, et säilitada kõiki organoleptilisi omadusi. Toote „Paprika Žitava“ / „Žitavská paprika“ iseloomulik oranžikaspunane värvus oleneb toormaterjali (paprikakaunad) eriomadustest ja traditsioonilisest jahvatusemeetodist, mis ei kahjusta toodet.“

Uus tekst:

„Määratletud geograafilises piirkonnas kasvatatavaid paprikasorte iseloomustab nende suhteliselt väike rasvasisaldus ja suhteliselt suur suhkrusisaldus, mis annab tootele „Paprika Žitava“ / „Žitavská paprika“ selle tugeva maitse ja oranžikaspunase värvuse. Paprikakaunu tuleb nn värvimiskivi kasutades traditsioonilisel meetodil jahvatada ning nõuetekohaselt transportida ja ladustada, et säilitada kõiki organoleptilisi omadusi. Toote „Paprika Žitava“ / „Žitavská paprika“ iseloomulik oranžikaspunane värvus oleneb tooraine (paprikakaunad) eriomadustest ja traditsioonilisest jahvatusemeetodist, mis ei kahjusta toodet.“

Põhjused

Järgides punkti 3.3 muudatust, muudame punkti 5.2 esimest lauset, asendades algse sõnastuse „[s]elektsiooni ja aretuse teel saadud paprikasortidele“ järgmisega: „Määratletud geograafilises piirkonnas kasvatatavatele paprikasortidele“.

KOONDDOKUMENT

„PAPRIKA ŽITAVA“ / „ŽITAVSKÁ PAPRIKA“

ELi nr: PDO-SK-1024-AM01 – 17.8.2018

KPN (X) KGT ( )

1. Nimetus

„Paprika Žitava“ / „Žitavská paprika“

2. Liikmesriik või kolmas riik

Slovakkia

3. Põllumajandustoote või toidu kirjeldus

3.1. Toote liik

Klass 1.8. Aluslepingu I lisas loetletud muud tooted (vürtsid jne)

3.2. Punktis 1 esitatud nimetusele vastava toote kirjeldus

Nimetusega „Paprika Žitava“ / „Žitavská paprika“ tähistatakse Doonau madalikul kasvatatud vürtspaprika kuivatatud viljade jahvatamisel saadud pulbrit; küpsed viljad korjatakse tervelt ja need läbivad pärast koristamist eritöötluse.

Toode „Paprika Žitava“ / „Žitavská paprika“ omandab iseloomuliku tugeva värvuse jahvatamise viimases etapis, mida teatakse ka nn värvimiskivil jahvatamisena; rõhu rakendamisel tõuseb temperatuur ning eraldub paprikaseemnetes sisalduv õli, mistõttu moodustub iseloomulik oranžikaspunane värvus.

Organoleptilised omadused

Lõhn: meeldiv värske paprikanüansiga köögiviljalõhn

Maitse: värsket paprikat või harilikku paprikat meenutav selgelt eristatav magusus, milles puudub kibedus

Füüsikalised ja keemilised omadused

Välimus: homogeenne pulber, mis on jahvatatud piisavalt peeneks, et 95 % läbiks sõela, mille võrgusilma läbimõõt on 0,5 mm.

Värvus: heleoranžikaspunane (pigment vähemalt 2,88 g/kg–1 või 96 ASTA ühikut paprika kuivaines)

Kuivaine: vähemalt 90 %

Rasvasisaldus: 8–12 %

Tuhasus: kuni 8,00 %

Soolhappes lahustumatu tuha sisaldus kuivaines: kuni 1 %

Massiprotsendina väljendatud kapsaitsiin kuivaines: 0,01–0,029 %

Paprika ei tohi sisaldada lisaaineid. Kogu vürtspaprikas sisalduv loomulik niiskus on rakusisene.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

„Toote „Paprika Žitava“ / „Žitavská paprika“ tootmiseks kasutatavad vürtspaprikad peavad olema kasvatatud, korjatud ja töödeldud punktis 4 osutatud geograafilises piirkonnas, nii et toote päritolu oleks tagatud ning tootmine kontrollitud. Paprikakasvatajatel on lubatud valida eelistatud sordid Doonau madalikul kasvatatavate registreeritud sortide hulgast.

Käsitsi koristatava paprika kvaliteeti kontrollitakse visuaalselt. Sellega tagatakse, et vilja nõutav kvaliteet ei ole vähenenud. Korjatakse üksnes suure pigmendisisaldusega täiesti küpseid vilju. Koristusaeg algab septembris ja kestab kuni oktoobri lõpuni. Väga oluline on korjamise ajal igasuguste mehaaniliste vigastuste vältimine. Paprikakasvatajad jälgivad tooraine kvaliteeti korrapäraselt ja registreerivad vastavad andmed enne tootmisprotsessi, selle ajal ja järel.“

3.4. Tootmise erietapid, mis peavad toimuma määratletud geograafilises piirkonnas

„Toote „Paprika Žitava“ / „Žitavská paprika“ tootmiseks kasutatavad vürtspaprikad peavad olema kasvatatud, korjatud ja töödeldud punktis 4 osutatud geograafilises piirkonnas, nii et toote päritolu oleks tagatud ning tootmine kontrollitud.

Määratletud geograafilises piirkonnas toimub eranditult kogu tootmisprotsess, mis hõlmab järgmisi etappe:

kasvatamine;

koristamine ja koristusjärgne töötlemine;

kuivatamine;

jahvatamine.

3.5. Registreeritud nimetusega toote viilutamise, riivimise, pakendamise jm erieeskirjad

Toode „Paprika Žitava“ / „Žitavská paprika“ peab olema müügiks ette valmistatud ja pakendatud punktis 4 osutatud geograafilises piirkonnas, et tagada toote päritolu ja jälgida tootmisprotsessi ning seda, et lahtiste paprikate transportimisel ei satuks viljad niiskuse kätte, mis kahjustaks nende kvaliteeti ja eriomadusi.

Toode „Paprika Žitava“ / „Žitavská paprika“ pakendatakse paberist, polüetüleenist, polüestrist ja alumiiniumist pakendisse, mille hapniku läbilaskvus on väiksem kui 10 cm3/m2 × d × 0,1 MPa ja veeauru läbilaskvus vähem kui 10 g/m2 × d, et säilitada toote säilivusajal selle kvaliteet ja eriomadused.

3.6. Registreeritud nimetusega toote märgistamise erieeskirjad

Tootjad, kes toodet vastavalt selle spetsifikaadile toodavad, võivad kasutada nimetust „Paprika Žitava“ / „Žitavská paprika“ toote märgistamisel, müügiedendusel ja turustamisel. Toote märgised peavad sisaldama sõnu „chránené označenie pôvodu“ (kaitstud päritolunimetus) ja lühendit „CHOP“ (KPN) koos ELi logoga.

4. Geograafilise piirkonna täpne määratlus

Geograafiline piirkond, kus toote „Paprika Žitava“ / „Žitavská paprika“ toorainena kasutatavat paprikat kasvatatakse, hõlmab Doonau madalikku, Váhi, Hroni ja Nitra jõe suudmealasid ning Doonau lisajõe Malý Dunaj ja Žitava jõe orge. Piirkonna piirid idas ja põhjas on Doonau künkad, läänes Väike-Karpaadid ja lõunas Doonau jõgi. Määratletud geograafiline piirkond hõlmab sisuliselt Doonau madalikku.

5. Seos geograafilise piirkonnaga

5.1. Geograafilise piirkonna eripära

Doonau madalik on kõige põhjapoolsem ala, kus saab kulutõhusalt kasvatada selliseid soojalembeseid kultuure nagu harilik paprika ja vürtspaprika. Selles piirkonnas on aastas 70 päeva, mil temperatuur tõuseb kuni 25 °C. Haritav maa on 150–250 m kõrgusel merepinnast ja keskmine temperatuur maist septembrini on 17,4 °C. Sademete hulk aastas on 500–600 mm. Piirkonna kliimatingimusi iseloomustavad soojad ja kuivad suved. Aluspinnas koosneb neogeeni ajastu savist, kruusast ja liivast. Pinnase viljakus on optimaalne.

Viljelusmeetod: Kasvatajad on piirkondlikke sorte aretanud oma oskusteabe ja paprikakasvatuse algusest saadik saadud kogemuste põhjal. Soojalembeste taimedena on paprikatel pikk vegetatsiooniperiood. Nad hukkuvad, kui temperatuur langeb alla –2 °C. Slovakkias külvatakse paprikaseemned otse avamaale või kasvatatakse kasvuhoonetes või taimelavades seemikud, mis istutatakse mai keskpaigast alates põllule, üksteisest 30 cm kaugusele 60 cm vahega ridadena. Taimi kastetakse kuivadel aastatel, kui mulla niiskussisaldus on vähem kui 55 %.

Koristusjärgne töötlemine. Vürtspaprikad pannakse võrkkottidesse või perforeeritud korvpakenditesse. Pakendid virnastatakse nii, et on tagatud maksimaalne õhutus ja välditud paprikate kahjustamine.

Väga oluline on koristusjärgne küpsemine, kuna 2–5 nädala jooksul pärast koristust toimuvad ensümaatilised protsessid, mille tõttu muutub paprikate värvus tugevamaks ning kujuneb viljale iseloomulik maitse ja lõhn.

Kuivatamine. Selle tagamiseks, et tootmisprotsessi järgmisse etappi läheksid üksnes puhtad, kahjustamata paprikad, pestakse vürtspaprikaid pöördtrumlis ja sorditakse lintkonveieril. Iga paprikakaun lõigatakse pikuti pooleks. Kuivatamisprotsessis kasutatakse sooja õhuvoolu, mille temperatuuri vähendatakse paprikakaunade kuivades. Õige lõikamise, kuivatamise ja ladustamisega saab vähendada tootes tekkida võiva hallituse ohtu.

Jahvatamine: Kuivad vürtspaprikad jahvatatakse kahes etapis. Seda tehakse traditsioonilisel meetodil, mille puhul kasutatakse pöörlevaid jahvatuskive, mis tagavad peeneteralise pulbri. Jahvatuse esimeses etapis on jahvatuskivi varustatud sõelaga, millest lastakse paprikapulber läbi. Peeneksjahvatatud paprika valgub spiraalkonveierisse ja sealt edasi homogenisaatorisse. Need paprikatükid, mis ei ole piisavalt peeneks jahvatatud, suunatakse tagasi rullikute vahele. Seejärel juhitakse paprikapulber homogenisaatorist järgmisesse etappi – nn värvimiskivisse, mis optimaalse värvuse tagamiseks pressib välja pigmenti sisaldavad õlid. Maitseomaduste ning vitamiin B ja C sisalduse säilitamiseks pöörlevad kivid aeglaselt, nii et temperatuur ei tõuse väga kõrgele. Kogu protsessi lõpetuseks lastakse pulber ühtluse tagamiseks läbi 0,5 mm suuruse silmaga sõela.

5.2. Toote eripära

„Määratletud geograafilises piirkonnas kasvatatavaid paprikasorte iseloomustab nende suhteliselt väike rasvasisaldus ja suhteliselt suur suhkrusisaldus, mis annab tootele „Paprika Žitava“ / „Žitavská paprika“ selle tugeva maitse ja oranžikaspunase värvuse. Paprikakaunu tuleb nn värvimiskivi kasutades traditsioonilisel meetodil jahvatada ning nõuetekohaselt transportida ja ladustada, et säilitada kõiki organoleptilisi omadusi.

Toote „Paprika Žitava“ / „Žitavská paprika“ iseloomulik oranžikaspunane värvus oleneb tooraine (paprikakaunad) eriomadustest ja traditsioonilisest jahvatusemeetodist, mis ei kahjusta toodet.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste või (kaitstud geograafilise tähisega) toote erilise kvaliteedi, maine või muude omaduste vahel

Toote iseloomulikud omadused on kujunenud tänu geograafilise piirkonna pinnase, kliima ja inimpotentsiaaliga seotud tunnusjoontele. Paprikakasvatuseks sobiva kõige põhjapoolsema piirkonna looduslikud tingimused, spetsiaalselt selekteeritud ja aretatud traditsioonilised sordid ning traditsioonidega viljelus- ja töötlemistehnika muudab toote „Paprika Žitava“ / „Žitavská paprika“ ainulaadseks teiste samalaadsete hulgas. Kasvatuspiirkonna kõrgus merepinnast, veevarud, vett läbilaskev pinnas ning suvel suhteliselt vähe päikesepaistelisi päevi tähendab seda, et paprika sahhariidisisaldus ei muundu pigmendiks samas ulatuses nagu see on soojemates piirkondades kasvanud paprikate puhul, kuid sahhariidid säilivad maitsekomponendina. Seetõttu on toode „Paprika Žitava“ / „Žitavská paprika“ ainulaadse magusa lõhna ja maitsega. Selle kombinatsiooni tõttu on võimalik kasvatada piirkondlikke paprikasorte, mis annavad tootele „Paprika Žitava“ / „Žitavská paprika“ selle iseloomuliku värvuse, lõhna ja maitse.

Põlvkondade viisi kogutud oskusteave ja oskused kajastuvad koristusjärgses töötlemises, kuivatamises ja jahvatuses. Kasvatuspiirkonna klimaatilistest tingimustest on tingitud koristusjärgsed töötlemismeetodid. Üks oluline aspekt on koristusjärgne küpsemine, mis mõjutab paprika kvaliteeti ja suurendab pigmendisisaldust. Paprika jahvatamiseks on seda vaja kuivatada nii, et vilja kuivainesisaldus oleks 90 %.

Toote „Paprika Žitava“ / „Žitavská paprika“ toorainena kasutatavaid paprikaid on määratletud geograafilises piirkonnas kasvatatud ja töödeldud juba alates 18. sajandist. Ulatuslikuma viljelemise tarvis imporditi paprikataimi Hispaaniast ja Ungarist. Hispaania sordid osutusid kasutuks, kuid Ungari sordid ja eelkõige Ungari Szegedi ja Kalocsa piirkonna kasvatajatelt saadud oskusteavet kasutades aretasid Slovakkia kohalikud kasvatajad omamaiseid, piirkonna mulla- ja kliimatingimustega kohandatud sorte. Uusi sorti aretati lihtsalt parimate kasvatajate sortide selekteerimise teel. Algul nimetati neid küla või tootja järgi selliste nimedega nagu 'Močenská hrubostenná', 'Branovská Fekete' ja 'Branovská Ďurica'. Hiljem pandi nimesid sellise piirkonna jõenimede järgi, kus paprika hästi kasvas: 'Považská hrubostenná sladká', 'Nitrianska tenkostenná sladká', 'Dunajská hrubostenná sladká', 'Žitavská hrubostenná sladká' ja 'Hodonínska sladká vzpria'.

Šmigura perekonnale kuulunud esimene tööstuslik paprikaveski pandi tööle 1928. aastal. 1934. aastal sai Diakovces valmis Esztergomi peapiiskopi diötseesi varahaldur Holubi konstrueeritud suure jõudlusega veski. Ajapikku ehitati veskid ka Hurbanovos, Nové Zámkys ja Dvory nad Žitavous.

Intensiivsem sordiaretus piirkonna jaoks sobivate sortide valimiseks algas 1950ndatel. Hakati kasvatama selliseid esimesi geneetiliselt kindlaksmääratud piirkondlikke sorte nagu 'Karkulka' ja 'Agronomka'. Tunnustatud piirkondlike sortide aretusele keskendunud aretustöö tulemusel saadi suur hulk sorte, mida kasvatatakse tänapäevani. Peamised sordid on 'Dvorská', 'Kolora', 'Kora Zel', 'Žitavská', 'Karkulka', 'Hodonínska sladká vzpriamená', 'Irokez', 'Rubin', 'Czárdás', 'Kármin' ja 'Szegedi 80'.

Kuigi paprikatootmisele on mõju avaldunud riigis toimunud sotsiaalsed muudatused, on traditsioonilise meetodi järgi iseloomulike tunnustega paprikapulbri tootmine jätkunud paljudes vabrikutes ja eri ettevõtetes tänaseni.

Hoolimata muudest piirkondadest pärit paprika hulgalisest sissetoomisest jätkatakse Doonau madalikul toote „Paprika Žitava“ / „Žitavská paprika“ toorainena kasutatavate vürtspaprikate kasvatamist, mis on eelkõige piirkonna väiketootjate sissetuleku ja töökohtade jaoks oluline allikas. Laiemas mõttes on paprika ka nende kultuuri ja traditsiooni sümbol.

Viide tootespetsifikaadi avaldamisele

(viitemääruse artikli 6 lõike 1 teine lõik)

http://www.upv.sk/swift_data/source/pdf/specifikacie_op_oz/SPECIFIKACIA_Paprika_Zitava.pdf

(1) ELT L 343, 14.12.2012, lk 1.